Նոր իրականութիւնների լոյսի ներքոյ հերթաբար կազմակերպական շրջաններում հիմնադրւում են երիտպատանեկան միութիւններ. առաջինը Եգիպտոսում 1933 թւականին, ապա Միացեալ Նահանգներում՝ որտեղ միեւնոյն թւականին գործուղւած Գարեգին Նժդեհի միջոցով հիմնադրւում է Ցեղակրօնների շարժումը, որը 1941-ին անւանափոխւում է Հայ երիտասարդաց դաշնակցութեան, հակազդելով Ամերիկայում հակադաշնակցականների զրպարտութիւններին, ըստ որոնց ամերիկահայ ցեղակրօնները նացիստների հետ դաւանակից կամ գործակից էին։ Կազմակերպական այլ շրջաններում եւս հիմնադրւում են պատանեկան միութիւններ, որոնց աշխատանքների մէջ ընդգրկւած էին նաեւ երիտասարդներ, եւ որոնք հիմնականում երիտ-պատանեկան միութիւնների բնոյթ էին կրում։ Տարիքային ճկուն եւ առաւել լայն սահմաններում էին աշխատում մարզա-մշակութային բնագաւառում աշխատող ուղեկից միութիւնները, որոնք խթանում էին երիտասարդութեան մէջ ՀՅԴ ազգային, հասարակական եւ դաստիարակչական գործունէութեանը։